Diari Oficial de la Generalitat Valenciana


Sumari del DOGV 6384, del 26-10-2010 (2010/11652)

RESOLUCIÓ de 29 de setembre de 2010, de la presidenta de l'Agència de Tecnologia i Certificació Electrònica, per la qual s'aprova la carta de serveis de l'agència.
-------------------------------------------------------------------------------------------------------------------------------------------------------------------

### Dades del document

Número de DOGV
:   6384

Data del DOGV
:   26-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/11744


Data del document
:   29-09-2010

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Agència de Tecnologia i Certificació Electrònica
    * ciutadà
    * telemàtica
    * relació administració-administrat
    * nova tecnologia
    * legislació

RESOLUCIÓ de 29 de setembre de 2010, de la presidenta de l'Agència de Tecnologia i Certificació Electrònica, per la qual s'aprova la carta de serveis de l'agència. [2010/11862]  
El Consell de la Generalitat, mitjançant un Decret 62/2010, de 16 d'abril, del Consell, va establir els instruments generals del sistema per a la modernització i millora de la qualitat dels serveis públics dels ens, organismes i entitats del sector públic dependents de la Generalitat, i incorporar en el capítol II la regulació de les cartes de Servei en la Generalitat.  
La qualitat és un compromís de tota organització. Un dels sistemes per a avaluar la qualitat d'un servei i comprometre's a mantindre i millorar-la és a través de les cartes de Servei. En aquest sentit, l'Agència de Tecnologia i Certificació Electrònica, com a organització madura, ha avaluat els seus serveis i ha assumit uns compromisos de qualitat que plasma en el projecte de Carta de Serveis. Amb aquesta Carta de Serveis es pretén, d'una banda, informar el ciutadà de les activitats de l'Agència de Tecnologia i Certificació Electrònica i els compromisos de qualitat de servei associats a aqueixes activitats i, d'altra, servir d'instrument de millora per a aquesta organització, i avaluar mitjançant indicadors el nivell de qualitat aconseguit i proposar noves metes. El dit projecte de Carta de Serveis de l'Agència de Tecnologia i Certificació Electrònica ha estat informat favorablement per la Direcció General de Modernització.  
Per això, com a presidenta de l'Agència de Tecnologia i Certificació Electrònica, en virtut de les facultats que em confereix l'article 5 del Decret 149/2007, de 7 de setembre, del Consell, pel qual s'aprova l'Estatut de l'Agència de Tecnologia i Certificació Electrònica, resolc:  
Primer  
Aprovar la Carta de Serveis de l'Agència de Tecnologia i Certificació Electrònica, d'acord amb el contingut establit en l'annex.  
Segon  
Ordenar la publicació de la present disposició en el Diari Oficial de la Comunitat Valenciana.  
Tercer  
La Carta de Serveis de l'Agència de Tecnologia i Certificació Electrònica estarà disponible per al públic a través de l'adreça d'internet www.accv.es, així com en www.gva.es/CartasWeb, a partir de la publicació de la present Orde en el Diari Oficial de la Comunitat Valenciana. Tot això sense perjudici d'altres accions divulgatives que, si fa al cas, s'adopten.  
València, 29 de setembre de 2010.- La presidenta de l'Agència de Tecnologia i Certificació Electrònica: Paula Sánchez de León Guardiola.  
Carta de Serveis de l'Agència de Tecnologia i Certificació Electrònica   
Missatge general  
L'Administració Pública Valenciana ha d'adaptar-se als nous reptes i necessitats de la societat, i per a això ha de modernitzar i millorar, de forma contínua, els serveis públics que presta. La Generalitat assumeix aquest repte i amb aquesta finalitat incorpora, dins de la seua política de modernització, el projecte Cartes de Serveis com un instrument de millora a través del qual els ciutadans podran exigir la prestació d'uns serveis públics amb les màximes garanties de qualitat, i conéixer en tot moment el seu grau de compliment.  
La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana que estableix i proclama, en l'article 9, el dret general que tenen tots els seus ciutadans a gaudir d'uns serveis públics de qualitat.  
"Una Administració Excel·lent"  
Compromís institucional  
L'aposta que el Govern Valencià fa per les noves tecnologies i el desenrotllament de la Societat de la Informació comença a donar els seus fruits a través d'organismes madurs i amb una alta qualitat en els seus serveis, com és el cas de l'Agència de Tecnologia i Certificació Electrònica.   
Els serveis de certificació digital són ara més accessibles i estan més a prop de qualsevol ciutadà, empresa o administració, per a poder incorporar-se de manera senzilla i eficaç a l'administració Electrònica.  
L'Agència de Tecnologia i Certificació Electrònica (ACCV) actua com a tercer de confiança en aquesta relació ciutadà i Administració. Amb les eines d'identificació i signatura electrònica s'impulsa i garanteix l'accés de tots els ciutadans a les noves tecnologies, i facilita la plena integració de la ciutadania en la societat de la informació.   
Sens dubte l'administració Electrònica proporcionarà grans beneficis a la Societat, entre els quals vull destacar la major transparència de l'actuació administrativa i la major proximitat entre l'administració i la resta de la societat, a què es dirigeix tots els seus esforços.  
Serveis  
L'Agència de Tecnologia i Certificació Electrònica -ACCV- té com a missió facilitar serveis avançats absolutament necessaris per al desenrotllament i implantació de l'administració electrònica.  
Ofereix a totes les administracions públiques, entitats jurídiques i als usuaris interessats, les eines electròniques d'identificació, autentificació i signatura, per tal de realitzar tràmits per Internet.  
Els serveis que proporciona són, entre altres:   
- Emissió, gestió, renovació i revocació dels certificats digitals.  
- Venda i distribució de dispositius per a l'ús de la signatura electrònica, a través de la nostra botiga virtual.  
- Segellat de temps i font d'hora fiable.  
- Assistència a equips de desenrotllament informàtic i jurídic.  
- Aplicacions informàtiques per a facilitar l'accés a l'e-Administración, com ara la Signatura OnLine PDF i certificació de publicacions en web (FANDANGO).  
- Informació actualitzada en la pàgina web i publicació mensual del butlletí de novetats ACCV-Informa. La web de la ACCV compleix els estàndards d'accessibilitat de W3C, i possibilita l'accés de les persones amb discapacitat.  
Compromisos i indicadors  
  
Posem a disposició dels ciutadans els resultats sobre el grau de compliment dels compromisos d'aquesta Carta de Serveis, i habilitem el seu seguiment a través de la pàgina www.gva.es/carta  
Ajudeu-nos a prestar un millor servei  
- Abans de dirigir-vos a un PRU, consulteu en la pàgina web els horaris i la documentació que heu d'aportar per a obtindre qualsevol certificat electrònic.  
- Recordeu que per a obtindre el vostre certificat personal de signatura electrònica heu de presentar el DNI, passaport espanyol o NIE originals i en vigor.  
- Recomanem que formuleu les vostres consultes telefòniques preferiblement en horari de dilluns a divendres de 8h a 19h.  
- Si voleu aportar suggeriments o teniu qualsevol dubte sobre els nostres serveis, us sol·licitem que contacteu amb nosaltres a través del formulari web disponible en www.accv.es.  
On estem   
- Agència de Tecnologia i Certificació Electrònica- ACCV-  
Plaça Cánovas del Castillo, núm.1 4t-7ª, 46249 València   
Horari d'atenció al públic: de dilluns a divendres de 9h a 14h.  
- Consulteu el vostre Punt de Registre d'Usuari (PRU) més pròxim en:  
www.accv.es/ciudadanos/puntos-de-registro-de-usuario  
- Atenció telefònica de consultes tots els dies de la setmana a qualsevol hora.  
Telèfon: 052 117 696